མི་རིགས་དང་མི་དམངས་ལ་ཕན་པའི་བགྱི་བ་རླབས་པོ་ཆེ་ཞིག་དང་དུ་ལེན་མཁན་ཚོར་སྙིང་དབུས་ནས་ཡི་རངས་དང་ལྷད་མེད་ཀྱི་མོས་གུས་ཞུ་དགོས་ལ།དེ་ལྟའི་འཕྲིན་ལས་ལ་གཞོལ་མཁན་ཡང་ཆར་རྗེས་ཀྱི་སྨྱུག་རྩ་བཞིན་ཐོན་ནས་རང་རིགས་ཀྱི་རིག་གནས་གོང་དུ་སྤེལ་བར་རང་ནུས་ཡོད་རྒུས་ལེགས་སྐྱེས་འབུལ་མཁན་ཡང་གང་མང་བྱོན་པའི་འདུན་པ་ཤུགས་ཀྱིས་འཆང་དགོས།འོན་ཀྱང་།ཐ་སྙད་གསར་པའི་ཡིག་སྒྱུར་གྱིས་གཙོས་པའི་རིག་གནས་དང་འབྲེལ་བའི་གནད་དོན་ཐག་གཅོད་སྐབས་ཐུགས་རྣལ་དུ་ཕབ་ནས་ཕྱོགས་ཀུན་ལ་བསམ་གཞིག་བྱ་རྒྱུ་ནི་ཤིན་ཏུ་ནས་གལ་འགངས་ཆེ་བར་སེམས།རང་རེའི་མེས་པོ་ཚོས་རིག་པའི་ནང་ཚན་གཅིག་གམ་ཐ་ན་ཐ་སྙད་གཅིག་ནང་འདྲེན་དང་ཁྱབ་གདལ་གཏོང་སྐབས་ལུས་སེམས་གཉིས་ཀྱིས་མི་ཟད་པའི་དཀའ་བ་སྤྱད་ཡོད་པས་དངོས་པོ་མང་པོའི་ཐ་སྙད་རང་ལ་ཡོད་བཞིན་དུ་གསར་དུ་བཟོ་མི་རིགས་ལ།ཕྱིས་ནས་དར་བའི་དངོས་པོ་གསར་པའི་ཐ་སྙད་འཇིག་རྟེན་དུ་གྲགས་པ་རྣམས་ལ་ཡང་བསྐྱར་ཐ་སྙད་གསར་པ་ཞིག་འདོགས་པའི་དགོས་པ་མེད་པ་སོགས་མདོར་ན།རྒྱ་བོད་མིང་བརྡ་གསར་པའི་ཡིག་སྒྱུར་ལ་རང་གི་ལྟ་བ་ཅུང་ཟད་བརྗོད་ཁུལ་བྱས་ཀྱང་གནད་ལ་འཕིགས་མིན་མི་ཤེས་པས་གཟུར་གནས་དཔྱོད་ལྡན་རྣམས་ཀྱིས་དགོངས་འཆར་ལྷུག་སྩོལ་ཡོད་པ་ཞུའོ།།